মোহাম্মদ রফিক : ইতিহাস, সমাজ এ বিষয়ক তত্ত্বগুলো আমি পড়েছি। আমি জানতে চেষ্টা করেছি, আসলে ল্যাটিন অ্যামেরিকা সাংস্কৃতিক সত্যটা কী? এবং আত্মাটা কোথা থেকে বিকশিত হয়েছে? আমাকে অনেক খুঁজতে হয়েছে এবং পরে আমি যখন আইওয়াতে গেলাম ওইখানে আমার অনেক সুবিধা হয়েছে, আমি অনেক বইয়ের খোঁজ পেয়েছি এবং সেগুলো যোগাড় করতে পেরেছি। যেমন ধরো, এখান থেকে তো আমি হোসে মার্তির কবিতার বই যোগাড় করতে পারতাম না। কিন্তু আমি আইওয়াতে গিয়ে পেয়েছি। এই রকম আরকি! তারপরে আমি ভাবলাম যে ব্যাপারটা এইভাবে দেখা যাক। তারপরে আমি ধর সোর হুয়ানা ইনেস দে লা ক্রুস। তার খবর আমি আগে থেকেই জানতাম। (অক্তাবিও পাসের তো একটা বড় কাজ আছে সোর হুয়ানার ওপরে—রাজু আলাউদ্দিন)। হ্যাঁ, সেই বইটাও আমি পড়েছি। আবার আইওয়াতে একটা মেয়ের সাথে, মেহিকান মেয়ের সাথে আলাপ হয়, তার নাম ছিল রোসালভা। সে পিএইচডি করছিল সোর হুয়ানার ওপর। আমি যখন বললাম সোর হুয়ানার নাম, সে খুব অবাক হয়ে গেল যে, বাংলাদেশের একজন লোক সোর হুয়ানার নাম জানে! তারপরে তার সঙ্গে আমার একধরনের বন্ধুত্ব হয় এবং তার কাছ থেকে আমি অনেক খবরাখবর পেয়েছি।